**Rokiškio krašto muziejaus kūrimasis: pirmasis veiklos dešimtmetis**

Simona Strumskytė,

 Rokiškio krašto muziejaus muziejininkė

Tarpukario Lietuvoje tarp įvairių gyventojų grupių sparčiai populiarėjo kraštotyrinė veikla – pradėta domėtis istorija, tautosaka, papročiais, imtasi liaudies meno, kalbos tyrinėjimų. Vienas po kito Lietuvos miestuose ir miesteliuose steigėsi įvairaus dydžio kraštotyros muziejai. Susidomėjimas savo krašto istorija neaplenkė ir Rokiškio, todėl 1933 m. savo darbą pradėjo Rokiškio kraštotyros muziejus. Ne kartą kilnotas į skirtingas, muziejui nepritaikytas patalpas, išgyvenęs sovietų ir nacių okupacijas, Rokiškio krašto muziejus atlaikė visas negandas ir šiemet švenčia 90-ies metų jubiliejų.

Rokiškio kraštotyros draugijos steigiamasis susirinkimas įvyko dar 1932 m. spalio 26 d., jame dalyvavo apie 20 kviestų svečių. Susirinkimo metu buvo aptartas ir būsimo muziejaus klausimas – apskrities viršininkas pranešė, kad apskrities valdyba nutarė duoti patalpas muziejui, o prezidiumo pirmininku išrinktas Juozas Ruseckas pristatė kaip steigiamas muziejus turi atrodyti ir kas jame bus eksponuojama. Kito susirinkimo, įvykusio gruodžio 2 d., metu, J. Ruseckas pranešė, kad eksponatai į muziejų jau renkami, tačiau reikia išspręsti patalpų ir reikalingų baldų klausimus – muziejui reikėjo spintų ir vitrinų eksponatams sudėti. Rokiškio apskrities viršininkas dar kartą pažadėjo muziejui suteikti patalpas, o miesto burmistras patikino, kad baldais savo lėšomis pasirūpins miesto valdyba[[1]](#footnote-1). Svarbus buvo ir eksponatų rinkimo klausimas. Draugijos nariai suprato, kad be visuomenės paramos muziejaus neįkurs, todėl, siekiant muziejaus ekspozicijas papildyti kuo įvairesniais eksponatais, nutarta kreiptis į skirtingas gyventojų grupes su prašymu muziejui padovanoti su jų veiklos sritimi susijusius eksponatus. Rokiškio kraštotyros draugijos nariai kreipėsi į dvasininkus, prašydami bažnyčių fotografijų, eskizų, altorių, sakyklų, vargonų, kryžių brėžinių, taip pat rinkti „įvairias senovės dvasinės kultūros liekanas“ – pasakas, dainas, mįsles[[2]](#footnote-2). Šaulių prašyta atkreipti dėmesį į iškasenas, kurios randamos kasant laukus, taip pat Pirmojo pasaulinio karo reliktus, senuosius įrankius, padargus ir tautinius drabužius, kurie, pasak draugijos narių „teprimins mūsų vaikų vaikams, kaip jų tėvų gyventa, kuo dirbta, kokie įrankiai turėta“[[3]](#footnote-3). Kreiptasi ir į policijos nuovadų ir pasienio policijos rajonų viršininkus su prašymu paraginti gyventojus, kad jie būsimą muziejų remtų įvairiais eksponatais, kokius kas tik beturėtų[[4]](#footnote-4). Prašyta ir mokytojų bei mokinių pagalbos, tačiau ne tik rinkti senus eksponatus, bet ir juos kurti patiems – nupiešti ar nufotografuoti savo mokyklas, žymesnius rajono pastatus, kurti diagramas, rodančias mokyklų augimą, muziejui padovanoti pačių mokinių pagamintas mokymo priemones[[5]](#footnote-5).

1933-ųjų sausį apskrities valdyba muziejui skyrė žadėtas patalpas. Muziejus turėjo įsikurti Vilniaus gatvėje, 6 numeriu pažymėtame Rapolo Mikalausko name – jam paskirtas vienas kambarys ir virtuvė. Kita vertus, muziejui vis dar trūko miesto valdybos pažadėtų baldų, todėl sausio pabaigoje kraštotyros draugijos nariai vėl kreipėsi į miesto burmistrą – prašyme nurodė, kad draugija pinigų baldams įsigyti neturi ir tikisi, kad burmistras parems besikuriančią įstaigą ir iš miesto lėšų muziejui skirs bent 500 litų[[6]](#footnote-6). Tačiau muziejaus kūrimo darbai nesustojo – kovo 27 d. apskrities valdyba pranešė, kad kraštotyros draugijai atsiunčia vieną emaliuotą iškabą „Rokiškio Kraštotyros muziejus“, kurios kaina 45 litai[[7]](#footnote-7) **(priedas Nr.1)**. Pagaliau, 1933 m. gegužės 1 d. Rokiškio kraštotyros muziejus atvėrė duris lankytojams. Pirmieji muziejaus lankytojai buvo Čedasų pradžios mokyklos mokytojas Jonas Kumpauskas su 25-iais mokiniais. Pirmaisiais muziejaus veiklos metais jį daugiausiai lankė vietiniai lankytojai – svečiai iš Panemunio, Salų, Jūžintų, Raikėnų ir kitų Rokiškio krašto miestelių ir kaimų, tačiau pasitaikė ir lankytojų iš tolimesnių miestų – Kauno, Šiaulių, Jurbarko[[8]](#footnote-8). Tačiau greitai paaiškėjo, kad muziejaus patalpos yra per ankštos, nėra kur dėti naujai gaunamų eksponatų, todėl vėl kreiptasi į apskrities valdybą su prašymu skirti naują, bent 3-4 kambarių patalpą[[9]](#footnote-9). Metų pabaigoje muziejus kartu su biblioteka buvo perkeltas į kitas patalpas, tačiau šios buvo dar nuošalesnės, muziejui duotas tik vienas nedidelis kambarėlis. Panašiu metu pasikeitė ir muziejaus vadovybė – iš Rokiškio išvyko J. Ruseckas, o muziejaus vedėju buvo paskirtas mokytojas Petras Bliūdžius. Po J. Rusecko išvykimo spaudoje pasirodė trumpa žinutė „Išvykus iš Rokiškio kraštotyros muziejaus organizatoriui p. Ruseckui, muziejus sustojo progresavęs. Muziejus iškeltas toli nuo miesto centro ir visiškai nebeprieinamas lankytojams. Tokia svarbi kultūros įstaiga nebeturėtų Rokišky sunykti“[[10]](#footnote-10). Tačiau kaip matyti iš to meto atsiminimų, darbas su J. Rusecko pasitraukimu nesustojo – P. Bliūdžius kaupdamas etnografinius eksponatus su motociklu išvažinėjo visą apskritį, „suras kokį apgriuvusį kryžių, nufotografuos, išardys, o paskui parveža ir pagal nuotrauką sustato“[[11]](#footnote-11). **(priedas Nr. 2)**

1934 m. pavasarį įvyko Rokiškio kraštotyros draugijos visuotinis narių susirinkimas, kuriame P. Bliūdžius pristatė esamą padėtį – eksponatų skaičius nuolat augo, tačiau muziejus vis dar neturėjo tinkamų patalpų – naujose patalpose turimi eksponatai nebetilpo, todėl muziejus uždarytas lankymui iki kol bus gautos geresnės patalpos. Kad muziejaus darbas nesustotų, rūpintasi tik naujų eksponatų rinkimu. Didėjant eksponatų skaičiui atsirado būtinybė išskirstyti muziejų atskirais skyriais – surinkta pakankamai eksponatų archeologijos, tautodailės, numizmatikos ir pedagoginiams skyriams. Kadangi muziejus pats neturėjo pakankamai lėšų, vėl kreipėsi į Rokiškio apskrities valdybą su prašymu skirti papildomą finansavimą spintoms ir vitrinoms įsigyti, taip pat dar kartą paprašė muziejui suteikti naujas, didesnes patalpas[[12]](#footnote-12). Tačiau nepaisant sunkumų, aktyviai buvo renkami nauji muziejaus eksponatai. Įdomu tai, kad į muziejų patekdavo ne tik seni, istorinę vertę turintys eksponatai. Muziejininkai ir miesto gyventojai suprato kai kurių daiktų vertę ateities kartoms ir muziejuje saugojo ir naujesnius daiktus, pavyzdžiui, 1934 m. gegužę Rokiškyje vyko Ąžuoliukų sodinimo šventė, jai prisiminti surašytas visų dalyvių pasirašytas aktas, kuris iš karto buvo perduotas saugoti į Rokiškio kraštotyros muziejų[[13]](#footnote-13).

Iki 1935 m. pavasario muziejaus eksponatų išaugo iki 1200, vis dėlto muziejui plėstis ir toliau trūko lėšų. Kaip kraštotyros draugija teigė rašte Kultūros reikalų departamentui „Gautos pašalpos yra labai menkos, o kitos draugijos pajamos/nario mokestis visai sumažėjo. Muziejui tvarkyti ir eksponatams rinkti Kraštotyros Draugija lėšų beveik neturi ir todėl daug vertingų eksponatų muziejun nepatenka ir jie dingsta“[[14]](#footnote-14). Draugijos nariai tuo pačiu metu su panašiu prašymu kreipėsi ir į apskrities valdybą. Rašte teigta, kad visos draugijos lėšos išleidžiamos tik muziejaus inventoriui įsigyti, o eksponatų rinkimo kelionėms lėšų nebelieka, todėl nenorėdama nutraukti eksponatų rinkimo darbo, prašo valdybos paramos. Tačiau nepaisant sunkumų, 1935 m. rugsėjo 1 d. Rokiškio kraštotyros muziejus pagaliau persikėlė į kitas patalpas ir vėl atidarė duris lankytojams. Muziejus, kartu su biblioteka, įsikūrė miesto centre, mūriniame Naumo Trifskino name, muziejaus reikmėms buvo skirtas vienas kambarys. Ir toliau svarbus buvo eksponatų rinkimo darbas – Rokiškio apskrities valdyba eksponatų rinkimo reikalams skyrė 100 Lt iš knygynui skirtų lėšų[[15]](#footnote-15). Į eksponatų rinkimo ir muziejaus kūrimo darbus vis labiau įsitraukė ir gyventojai. Pavyzdžiui, 1935-ais A. Bislis muziejui paaukojo Šiaurės Amerikos lietuvių religinius ženkliukus, o tais pačiais metais B. Kazlauskas padovanojo 8 monetas, „Naują lietuvišką kalbamokslį“, „Savišelpistę“, „Tėvynės sargą“, graždanka rašytą elementorių[[16]](#footnote-16).

Nuolat augo ir muziejaus lankytojų skaičius – jame lankėsi ne tik pavieniai svečiai, bet ir Rokiškio krašto vaikų bei moksleivių ekskursijos, pavyzdžiui, pirmosios 1936-aisiais muziejų aplankė 39-os IV-os klasės mergaitės. Be to, į muziejų atvykdavo ne tik lankytojai iš krašto miestelių ir kaimų, bet ir tolimesnių miestų, kaip 1936 m. gruodžio 29 d. muziejų aplankęs žurnalistas M. Pranckūnas iš Klaipėdos[[17]](#footnote-17). Muziejaus veiklos stabilumą atspindėjo ir tai, kad pranešimai apie jo veiklą vis dažniau atsirasdavo ir nacionalinėje spaudoje. Savaitraštyje „Mūsų kraštas“ nurodyta, kad muziejuje gausu liaudies meno dirbinių, senovės namų apyvokos daiktų, pinigų kolekcijų, iškasenų, senų knygų, laikraščių, o gyventojai raginami ir toliau aukoti eksponatus muziejui[[18]](#footnote-18). Dienraštyje „XX amžius“ 1936 m. pabaigoje pasirodė pranešimas pavadinimu „Gražus kultūrinis darbas“, kuriame nurodoma, kad Rokiškio kraštotyros muziejus yra gražiai tvarkomas, gausiai lankomas, nes „jame daug ko įdomaus ir naudingo galima pamatyti“[[19]](#footnote-19). **(priedas Nr. 3)**

Tačiau ir toliau aktualus išliko tinkamų muziejaus patalpų klausimas, nes vieno kambario greit besiplečiančiam muziejui nebeužteko. 1937 m. gegužę P. Bliūdžius kreipėsi į Rokiškio apskrities valdybą. Prašyme nurodė, kad muziejus smarkiai išaugo ir turimose patalpose nebegali sutalpinti visų turimų eksponatų, ypatingai atsižvelgiant į tai, jog tais metais planuota aplankyti apie 100 vietų apskrityje, kur bus surinkta daug vertingų eksponatų. Muziejaus vedėjas nurodė, kad šalia muziejaus yra laisvos patalpos, į kurias galima plėstis, todėl prašo apskrities valdybos jas išnuomoti muziejaus reikalams[[20]](#footnote-20). Vedėjo prašymas buvo patenkintas, muziejui suteikti dar du kambariai, viso muziejaus patalpos sudarė 120 m2 plotą. Tačiau nepaisant naujų patalpų, muziejus vis dar susidūrė su lėšų trūkumu – trūko ne tik įvairesnių eksponatų, bet ir reikalingos įrangos – patalpose nebuvo nei vienos kėdės, teko dirbti prie skolinto pakrypusio stalo, nebuvo kur sudėti ir eksponuoti surinktus eksponatus. Rokiškio kraštotyros draugija kreipėsi į Kultūros departamento direktorių su prašymu skirti lėšų įsigyti vitriną eksponatams, lentynas, kėdes, rašomą stalą. Tą pačią dieną draugija kreipėsi į Žemės ūkio rūmų direktorių su prašymu nemokamai atsiųsti reikiamos literatūros, nes dėl lėšų trūkumo muziejus negali įsigyti reikiamų leidinių. Draugija prašė su liaudies menu susijusių leidinių – A. Tamošaičio „Sodžiaus meno“ komplekto, „Austinių kilimų“, „Staldengčių ir lovatiesių“ ir kitų knygų[[21]](#footnote-21). Vis dėlto, nepaisant sunkumų muziejus sėkmingai plėtėsi toliau, sulaukė ne vieno palankaus lankytojų atsiliepimo. Leidinyje „XX amžius“ 1937 m. birželio 9 d. atsirado pranešimas, kad muziejuje „yra gausios ir vertingos archeologinės medžiagos: žemės ūkio įrankių (akėčios, šakės, audimo įrankių), labai senų raginių įrankių, įdomių kryžių, pinigų kolekcijų. Įdomus ir J. O. Širvydo kampelis“[[22]](#footnote-22). Gerus įspūdžius muziejus paliko ir svečiui iš Panevėžio. Jis pažymėjo, kad muziejus tvarkomas labai rūpestingai, tačiau pabrėžė, kad šalia aukštaičių kultūros eksponatų matyti ir popierinių Rusijos pinigų kolekcijos. Šių, pasak jo, nereikėtų, nes vietos muziejai teapsiriboja vietos kultūros atvaizdavimu[[23]](#footnote-23). **(Priedas Nr. 4)**

Muziejaus eksponatų rinkimo darbas dar labiau suaktyvėjo 1938 m., kuomet pradėtos gauti lėšos iš Švietimo ministerijos – atsirado galimybė ne tik organizuoti daugiau išvykų, bet ir nusipirkti vieną kitą vertingesnį eksponatą. Vien 1938 m. birželio-gruodžio mėnesiais buvo suorganizuota net 11 išvykų – aplankyti Kamajai, Duokiškis, Vaineikiai, Rageliai, Jūžintai, Dauliūnai, Juodonys, Čedasai, Panemunis, Norkūnai, Pandėlys, Kazliškis ir kiti Rokiškio apskrities miesteliai, kaimai ir kaimeliai, iš viso per metus buvo nuvažiuoti 482 kilometrai[[24]](#footnote-24). Iš viso per šiuos metus buvo surinkti 165 eksponatai (iš jų 144 gauti nemokamai, 21 – pirkti, eksponatų pirkimui buvo išleista 117 Lt). Vis dėlto, muziejaus plėtrai ir toliau trukdė lėšų trūkumas – 1938 m. pabaigoje muziejaus vedėjas vėl kreipėsi į Kultūros reikalų departamentą. Prašyme nurodyta, kad dėl lėšų stokos muziejus negali atlikti net būtiniausių darbų, todėl prašoma 1939 metams muziejui paskirti 1200 Lt pašalpą[[25]](#footnote-25).

1939 m. muziejaus finansavimas dar augo – šiais metais muziejaus pajamas turėjo sudaryti 80 Lt Kraštotyros draugijos nario mokestis, 200 Lt miesto savivaldybės ir 300 Lt apskrities savivaldybės pašalpos, bei Kultūros departamento prašyta 1200 Lt pašalpa. Vis dėlto, kiek vėliau departamentas muziejui skyrė tik 1000 Lt ir jų panaudojimą griežtai reglamentavo – eksponatams pirkti skirta 400 Lt, foto išlaidoms – 100 Lt, etnografinėms ekspedicijoms organizuoti – 400 Lt, nenumatytiems reikalams – 100 Lt, o patalpų nuoma, kuru ir šviesa turėjo pasirūpinti vietos savivaldybė[[26]](#footnote-26). 1939-aisiais ir toliau vyko intensyvūs muziejaus kūrimo, ekspozicijų rengimo ir eksponatų rinkimo darbai – per metus pradėti eksponuoti priešistorinio skyriaus eksponatai, turimi audiniai, taip pat vykdytas eksponatų rinkimas, kaimo kapų ir paveldo fotografavimas Svėdasų, Kamajų ir Jūžintų valsčiuose, įsigyta 15 eksponatų (kiti gauti nemokamai, tačiau tikslus jų skaičius nėra aiškus), aplankyti 55 Rokiškio apskrities kaimai[[27]](#footnote-27). Nuolat augo ir lankytojų skaičius – per 1939 m. muziejų aplankė 1982 pavieniai lankytojai, vesta 13 ekskursijų. 5 iš jų – pradžios mokyklų mokiniams, 2 – pavasarininkų draugijos nariams, 6 ekskursijas turėjo gimnazijų ir progimnazijų mokiniai ir vieną – šaulių nariai, iš viso ekskursijose dalyvavo 403 žmonės[[28]](#footnote-28).

1940-ųjų pradžioje muziejus ir toliau tęsė darbus, pildė savo ekspozicijas. Įdomu tai, kad muziejaus fondus papildydavo ne tik didelę istorinę vertę turintys daiktai, kuriuos rinko muziejininkai, bet istorijos išsaugojimo svarbą suprato ir kitos Rokiškio institucijos, todėl įdomesnius savo darbo įrankius taip pat perduodavo muziejui. Pavyzdžiui, 1940-ųjų balandį Rokiškio miškų urėdija muziejui perdavė įdomesnius konfiskuotus žeberklus ir žvejybos įrankius[[29]](#footnote-29). Tačiau prasidėjusi sovietinė okupacija į muziejaus darbą atnešė daugybę pokyčių. Vasarą grafams Pšezdzieckiams pasitraukus iš Lietuvos, Rokiškio dvaro rūmai liko tušti. Liepos 25 d. miesto burmistras Vl. Paukštė kreipėsi į Vytauto Didžiojo kultūros muziejaus direktorių su prašymu kraštotyros muziejų perkelti į dvarą, nes rūmuose gausu daiktų – paveikslų, raižinių, dokumentų, turinčių istorinę ir meninę vertę, kuriuos reikia apsaugoti. Kaip rašte teigė burmistras „dabar man kyla smarki baimė, nes atrodo trūksta priežiūros, kad visi tie istoriniai bei meniniai turtai gali būti netyčiomis ar per savininkų sabotažą sugadinti ar sunaikinti“[[30]](#footnote-30). Muziejaus perkėlimui į rūmus pritarė ir vedėjas P. Bliūdžius vėlesniame rašte teigdamas, kad „dvaro rūmai numatytam reikalui labai tiko, nes yra gan erdvūs, turtingi įvairiais meno kūriniais ir yra pačiame mieste“[[31]](#footnote-31). Dvarų rūmuose likusių turtų išsaugojimo klausimas iškeltas ir kraštotyriniame žurnale „Gimtasai kraštas“. Jame svarstyta, kad Lietuvos dvaruose, tarp jų ir Rokiškio, liko daug vertingų daiktų, todėl svarbu nuspręsti kaip dvarų turtus paskirstyti ir pristatyti visuomenei atrastus eksponatus[[32]](#footnote-32). Švietimo komisarui leidus, muziejus perkeltas į dvaro rūmus – jam skirta 16 kambarių. Juose planuota sukurti priešistorinį, istorinį, liaudies meno, tapybos, skulptūros, gamtos, numizmatikos, heraldikos, senosios knygos skyrius, o Rokiškio miesto skyriui turėjo būti skirtas atskiras kambarys – jame turėjo būti eksponuoti miesto planai, piešiniai, fotografijos. Globoti ir saugoti rūmuose esančias vertybes Kultūros paminklų apsaugos įstaiga įpareigojo muziejaus vedėją P. Bliūdžių[[33]](#footnote-33).

Visą rugpjūtį muziejuje buvo kaupiami ir inventorizuojami vertingi daiktai. Rokiškio dvaro rūmuose buvo suregistruota apie 250 vertybių **(priedas Nr. 5)**. Jos buvo registruojamos ir kituose apskrities dvaruose, dalis vertybių turėjo būti atvežta į Rokiškio dvarą. Pavyzdžiui, iš Ilzenbergo dvaro buvo atvežta lokio ir paukščių iškamšos, fotografijos, spintelė knygoms, iš Gačionių – šerno galvos iškamša, danieliaus ragai, Kavoliškio dvaro – didelė biblioteka, kurią sudarė knygos įvairiomis kalbomis, taip pat knygų spintos. Iš Kazliškio dvaro į Rokiškio muziejų turėjo patekti paveikslai, biblioteka ir didelė spinta, Panemunėlio dvaro – biblioteka, sofa, veidrodis, staliukas, o Panemunio dvaro – paveikslai, briedžio ir briedės galvos – tai tik dalis eksponatų, kurie iš dvarų turėjo buvo atvežti į Rokiškio kraštotyros muziejų[[34]](#footnote-34). Kartu stengtasi išsaugoti ir kitas istorines vertybes, kurios atspindėjo nepriklausomos Lietuvos valstybės laikotarpį – lapkričio 13 d. vedėjas kreipėsi į Kultūros muziejų su prašymu atsiųsti įgaliojimą kraštotyros muziejui iš apskrities saugumo įstaigos paimti uždarytų organizacijų vėliavas ir kitą, muziejiniu virtusį turtą[[35]](#footnote-35). Be to, prasidėjus sovietinei okupacijai, imta reikalauti, kad pasikeistų ir muziejaus renkamų eksponatų profilis, ekspozicijoje turėjo atsirasti daiktų, kurie atspindėtų sovietinės valdžios propaguotą naratyvą. Švietimo liaudies komisariato Meno reikalų valdybos rašte teigta, kad muziejuose retai kreipiamas dėmesys į medžiagos, kuri vaizduoja klasių kovą už socialistinę santvarką, rinkimą. Todėl muziejų vadovybės buvo raginamos rinkti ir fiksuoti slaptai leistus laikraščius, atsišaukimus, nuotraukas, taip pat įrengti revoliucijos skyrius, „muziejuose pasidabinti TSRS ir LTSR socializmo kovotojų paveikslais“[[36]](#footnote-36).

Dar berengiant muziejaus ekspozicijas ir besiruošiant jas atverti lankytojams, kariuomenės atstovai pareikalavo atiduoti rūmus Raudonajai armijai, o jau išstatytus eksponatus sudėti į kitas vietas. Muziejui buvo palikta 10 kambarių ir salė. Į sumažintas sales pernešus visus eksponatus rugsėjo 15 d. muziejus dvaro rūmuose buvo atidarytas – žmonių antplūdis buvo didžiulis, per vieną dieną muziejų aplankė daugiau nei 1000 lankytojų. Tačiau netrukus, kariuomenei pareikalavus, jos reikmėms teko atiduoti salę, balkoną, kelis kambarius. Kaip teigė P. Bliūdžius „lankytojas, norėdamas patekti į vieną ar kitą skyrių, turi eiti per tamsius koridorėlius, sandėlius, tualeto kambarius. <...>. Didelė eksponatų dalis nemato dienos šviesos ir guli sukimšti stalčiuose, spintose ir net tualeto kambariuose. <...>. Tokia būklė nėra normali, nes naikinasi brangūs meno turtai, o gausūs lankytojai neturi galimybės pamatyti ne tik meno turtų, bet ir pačios dvaro aplinkos“[[37]](#footnote-37). Eksponatai buvo sutalpinti į likusias patalpas, dalis padėta į sandėlius, nemažai daiktų buvo palikti kariuomenės užimtuose kambariuose, o gruodžio 12 d. rašte Švietimo liaudies komisaras nurodė, kad Raudonoji armija atsisako grąžinti dalį muziejaus turto – 23 paveikslus, Bechšteino koncertinį fortepijoną, 11 fotelių, kabyklą, laikrodį[[38]](#footnote-38). 1940 m. gruodžio 13 d. dvare įsikūrė Raudonosios armijos pulkas, kurio vadai visai nebesiskaitė su muziejaus vedėju bei jo pastangomis apsaugoti sukauptas muziejines vertybes.

1941 m. muziejaus sunkumai tęsėsi ir toliau – dalį likusių muziejaus patalpų vėl užėmė kariuomenė. Muziejui teliko 3 kambariai viršutiniame aukšte, kuriuos pasiekti buvo galima tik per balkoną, į jį užlipant kopėčiomis. Visi eksponatai ir inventorius buvo sudėti likusiuose kambariuose ir kieme esančiame sandėlyje. Daiktų perkėlimas vyko nedalyvaujant vedėjui P. Bliūdžiui, todėl dalis daiktų nukentėjo – aplaužyti stambieji liaudies meno eksponatai, sumaišytos Panemunėlio ir Kavoliškio dvarų bibliotekos. Birželį situacija dar pablogėjo – rašte Politinio švietimo valdybai P. Bliūdžius nurodė, kad muziejus patalpų neturi, jas užėmusi kariuomenė. Nors eksponatai vis dar sukrauti trijuose rūmų kambariuose, tačiau ir juos greitu metu teks atlaisvinti ir užleisti kariuomenei, o naujos muziejaus patalpos tokios mažos, kad jose nepakaks vietos net kaip sandėliui. Tuo pačiu buvo nurodyta, kad muziejus turi net 6 rinkinius – liaudies meno ir namų apyvokos, priešistorinį, istorinį, gamtos, tapybos bei numizmatikos[[39]](#footnote-39), tačiau sukauptų rinkinių nebuvo kur eksponuoti. Vos po dviejų dienų po šio rašto parengimo, muziejaus vedėjas P. Bliūdžius su šeima buvo ištremtas, jį pakeitė piešimo mokytojas Pranas Simanavičius **(priedas Nr. 6)**. 1941 m. pabaigoje dėl saugumo dalis Rokiškio dvaro tapybos ir grafikos darbų buvo perduoti saugoti į Kauno Kultūros muziejų – buvo perduota 40 paveikslų („Kristaus gimimas“, „Šventoji šeima“, „Kristaus krikštas“, „Madona su kūdikiu“, „Pario teismas“ ir kt.) bei 4 albumai (A. Orlovskio rinkinys ir 3 grafo Tyzenhauzo albumai)[[40]](#footnote-40).

1942 m. muziejus iškraustytas į kitas patalpas, buvusias Pandėlio gatvėje. Rūmuose teko palikti didelę dalį Rokiškio dvaro turtų. Perduodant rūmuose buvusias muziejaus patalpas buvo rasta raudona spintelė, rokoko stiliaus veidrodis, bronzuotos saloninės kėdutės, stalinis marmurinis laikrodis, bronzinis laikrodis, barokinis staliukas ir kiti didelę istorinę ir vertę turintys daiktai – iš viso 145[[41]](#footnote-41). Iš dvaro išgelbėta tik nedidelė dalis pačių vertingiausių paveikslų ir daiktų. 1943 m. vasarą į rūmus atkeltas naujas kariuomenės dalinys – jie dar labiau nusiaubė rūmus, plėšė valgomąjį, metalinius papuošimus, odines kėdžių dalis, keitė durų ir langų dalis į degtinę, taip pat dingo kai kurie vertingi meno kūriniai, buvo išmėtytos knygos. Muziejus nebeturėjo tinkamų sąlygų nei dirbti, nei ruošti ekspozicijas, todėl taip užkonservuotas stovėjo iki pat nacių okupacijos pabaigos – pirmąjį savo veiklos dešimtmetį muziejaus užbaigė beveik išblaškytas, tuo metu praktiškai nutraukęs savo veiklą, tačiau pokario metais jo veikla atsigavo ir sėkmingai tęsiasi iki šių dienų.

1. Rokiškio krašto muziejaus archyvas, f-1, b. Nr. 3a, p. 103.2-108.1. [↑](#footnote-ref-1)
2. Rokiškio krašto muziejaus archyvas, f-1, b. Nr. 3a, p. 87.1. [↑](#footnote-ref-2)
3. Rokiškio krašto muziejaus archyvas, f-1, b. Nr. 3a, p. 88. [↑](#footnote-ref-3)
4. Rokiškio krašto muziejaus archyvas, f-1, b. Nr. 3a, p. 90. [↑](#footnote-ref-4)
5. Rokiškio krašto muziejaus archyvas, f-1, b. Nr. 3a, p. 95. [↑](#footnote-ref-5)
6. Rokiškio krašto muziejaus archyvas, f-1, b. Nr. 3a, p. 101.1-102. [↑](#footnote-ref-6)
7. Rokiškio krašto muziejaus archyvas, f-1, b. Nr. 3a, p. 85. [↑](#footnote-ref-7)
8. Rokiškio muziejaus lankytojų registracijos knyga 1933-1939 m., in: RKM-40982, p. 1-5. [↑](#footnote-ref-8)
9. Rokiškio krašto muziejaus archyvas, f-1, b. Nr. 3a, p. 83. [↑](#footnote-ref-9)
10. Kraštotyros muziejus per toli, in: *Mūsų kraštas*, 1934 vasario 4 d., p. 6. [↑](#footnote-ref-10)
11. Rokiškio krašto muziejaus archyvas, f-1, b. Nr. 124, p. 148. [↑](#footnote-ref-11)
12. Rokiškio krašto muziejaus archyvas, f-1, b. Nr. 3a , p. 69-74. [↑](#footnote-ref-12)
13. Pasodinti keturi Tautos Vado ąžuoliukai, in: *Mūsų kraštas*, 1934 gegužės 6 d., p. 6. [↑](#footnote-ref-13)
14. Rokiškio krašto muziejaus archyvas, f-1, b. Nr. 3a, p. 65. [↑](#footnote-ref-14)
15. Rokiškio krašto muziejaus archyvas, f-1, b. Nr. 3a, p. 64.1-66. [↑](#footnote-ref-15)
16. Rokiškio krašto muziejaus archyvas, f-1, b. Nr. 3a, p. 60-61. [↑](#footnote-ref-16)
17. Rokiškio muziejaus lankytojų registracijos knyga 1933-1939 m., in: RKM-40982, p. 6-28. [↑](#footnote-ref-17)
18. Kraštotyros muziejus Rokiškyje, in: *Mūsų kraštas*, 1936 sausio 31 d., p. 11. [↑](#footnote-ref-18)
19. Gražus kultūrinis darbas, in: *XX amžius*, 1936 gruodžio 31 d., p. 8. [↑](#footnote-ref-19)
20. Rokiškio krašto muziejaus archyvas, f-1, b. Nr. 3a, p. 56. [↑](#footnote-ref-20)
21. Rokiškio krašto muziejaus archyvas, f-1, b. Nr. 3a, p. 50-89. [↑](#footnote-ref-21)
22. Rokiškis, in: *XX amžius*, 1937 birželio 9 d., p. 7. [↑](#footnote-ref-22)
23. Seniai Rokišky bebuvus, in: *XX amžius*, 1937 rugpjūčio 12 d., p. 7. [↑](#footnote-ref-23)
24. Rokiškio krašto muziejaus archyvas, f-1, b. Nr. 3a, p. 30. [↑](#footnote-ref-24)
25. Rokiškio krašto muziejaus archyvas, f-1, b. Nr. 3a, p. 26-29. [↑](#footnote-ref-25)
26. Rokiškio krašto muziejaus archyvas, f-1, b. Nr. 3a, p. 19-22. [↑](#footnote-ref-26)
27. Rokiškio krašto muziejaus archyvas, f-1, b. Nr. 3a, p. 77. [↑](#footnote-ref-27)
28. Muziejaus lankytojų knyga 1939-1942 m., in: RKM-48363, p. 28. [↑](#footnote-ref-28)
29. Rokiškio krašto muziejaus archyvas, f-1, b. Nr. 3a, p. 15. [↑](#footnote-ref-29)
30. Rokiškio krašto muziejaus archyvas, f-1, b. Nr. 3a, p. 79.1. [↑](#footnote-ref-30)
31. Rokiškio krašto muziejaus archyvas, f-1, b. Nr. 3a, p. 115. [↑](#footnote-ref-31)
32. Dvarai ir senovės menas, in: *Gimtasai kraštas*, 1940, Nr. 26-27, p. 220. [↑](#footnote-ref-32)
33. Rokiškio krašto muziejaus archyvas, f-1, b. Nr. 3a, p. 94.2-115. [↑](#footnote-ref-33)
34. Rokiškio krašto muziejaus archyvas, f-1, b. Nr. 100, p. 52 –89. [↑](#footnote-ref-34)
35. Rokiškio krašto muziejaus archyvas, f-1, b. Nr. 3a, p.109.1. [↑](#footnote-ref-35)
36. Rokiškio krašto muziejaus archyvas, f-1, b. Nr. 3a, p. 121. [↑](#footnote-ref-36)
37. Rokiškio krašto muziejaus archyvas, f-1, b. Nr. 3a, p. 115. [↑](#footnote-ref-37)
38. Rokiškio krašto muziejaus archyvas, f-1, b. Nr. 3a, p. 118. [↑](#footnote-ref-38)
39. Rokiškio krašto muziejaus archyvas, f-1, b. Nr. 3a, p. 8-9. [↑](#footnote-ref-39)
40. Rokiškio krašto muziejaus archyvas, f-1, b. Nr. 100, p. 6 –7. [↑](#footnote-ref-40)
41. Rokiškio krašto muziejaus archyvas, f-1, b. Nr. 72, p. 30 –31.

Publikuota 2023 12 08

Remia Spaudos, radijo ir TV rėmimo fondas [↑](#footnote-ref-41)